शर्म : बिहार में नाबालिग से सामूहिक दुष्कर्म, पंचायत ने पीड़िता का सिर मुंडवाकर गांव में घुमाया
एक नाबालिग के सामूहिक दुष्कर्म का शिकार होने पर उसकी माता पिता जब न्याय मांगने के लिए पंचायत पहुंचे तो वहां पीड़िता को निराधार आरोप लगाने का दोषी करार दे दिया गया और उसका सिर मुंडवाकर उसे गांव में घुमाया गया।
यह घटना बिहार में गया जिले के मोहनपुर थाना क्षेत्र के अंकोला गांव की है।
मोहनपुर के थाना अध्यक्ष रवि भूषण ने बुधवार को बताया कि गत 14 अगस्त को हुए इस मामले में दो प्राथमिकी दर्ज की गई हैं। उन्होंने बताया कि 26 अगस्त को मसौंधा गांव की 15 वर्षीय पीड़िता और उसके माता-पिता के बयान पर दुष्कर्म के तीन आरोपियों और चार पंचायत सदस्यों को गिरफ्तार किया गया है।
सूत्रों ने बताया कि नाबालिग का अपहरण कर उसके साथ तब तक सामूहिक दुष्कर्म किया गया जब तक वह बेहोश नहीं हो गयी ।
पीडिता की आपबीती सुन कर उसके माता-पिता ने स्थानीय ग्राम पंचायत से न्याय की गुहार लगाई। लेकिन पंचायत सदस्यों ने लड़की को निराधार आरोप लगाने के लिए दंडित करते हुए उसका सिर मुंडवाकर उसे गांव में घुमाया ।
इसके बाद पीड़िता और उसके माता-पिता ने फोन पर पुलिस महानिदेशक कार्यालय में शिकायत दर्ज करायी।
जिला पुलिस अधिकारियों को शिकायत पर जांच करने के लिए कहा गया है।
घटना के बारे में पटना स्थित बिहार महिला आयोग की अध्यक्ष दिलमणि मिश्र ने कहा, "यह बहुत गंभीर मामला है। हमने गया के वरिष्ठ पुलिस अधीक्षक से अपराधियों को कड़ी सजा और लड़की को न्याय सुनिश्चित करने को कहा है। हमने ग्राम पंचायत के सभी पांच सदस्यों से उपस्थित होकर यह बताने को कहा है कि उनके निर्देश पर नाबालिग पीड़िता के साथ अमानवीय व्यवहार क्यों किया गया ?’’
पीड़िता की मां ने स्थनीय मिडिया से बात करते हुए कहा कि घटना की शिकायत करने के लिए पहले गया के एसएसपी को फोन करने पर बात नहीं हुई। इस कारण पटना में डीजीपी को फोन किया। वहां से कहा गया कि एसएसपी आवास पर जाकर शिकायत दर्ज कराएं। इसके बाद हिम्मत कर किसी तरह उनके पास पहुंची। इसके बाद पीड़िता ने गांव के देवलाल यादव समेत छह अज्ञात पर गया के महिला थाने में एफआइआर दर्ज करा दी है। साथ ही ,पंचायत में तुगलकी आदेश देने वाले पंचायत के सदस्य दुखन सिंह, कपिल सिंह, महादेव सिंह, बीरेंद्र सिंह के खिलाफ भी एफआइआर दर्ज है।
मौजूदा मामले में भी सरकार और प्रशासन पर गंभीर प्रश्नचिह्न लग रहे हैं। मीडया में खबर आने के बाद पुलिस ने पंचायत में तालिबानी फैसला देने वाले पंच को गिरफ्तार कर लिया है। साथ ही सामूहिक दुष्कर्म के आरोपितों की खोजबीन के लिए पुलिस छापेमारी कर रही है।
(समाचार एजेंसी भाषा के इनपुट के साथ )
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva